Document ID: 32004R1785

PADOMES REGULA (EK, EURATOM) Nr. 1785/2004
(2004. gada 5. oktobris),
ar ko nosaka korekcijas koeficientus, kurus no 2004. gada 1. janvāra piemēro trešās valstīs strādājošo Eiropas Kopienu ierēdņu atalgojumam
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Atomenerģijas kopienas dibināšanas līgumu,
ņemot vērā Eiropas Kopienu Civildienesta noteikumus un Kopienu pārējo darbinieku nodarbināšanas kārtību, kā noteikts Padomes Regulā (EEK, Euratom, EOTK) Nr. 259/68 (1), un jo īpaši X pielikuma 13. panta pirmo daļu,
ņemot vērā Komisijas priekšlikumu,
tā kā:
(1)
Jāņem vērā dzīves dārdzības izmaiņas ārpuskopienas valstīs, un no 2004. gada 1. janvāra attiecīgi ir jānosaka korekcijas koeficienti atalgojumam, ko izmaksā darbavietas valsts valūtā ierēdņiem, kuri strādā trešās valstīs.
(2)
Ar korekcijas koeficientiem, saskaņā ar kuriem ir veikti maksājumi, pamatojoties uz Regulu (EK, Euratom) Nr. 64/2004, ar ko nosaka korekcijas koeficientus, kurus piemēro no 2003. gada 1. jūlija (2), var palielināt vai samazināt atalgojumu ar atpakaļejošu spēku.
(3)
Ja jaunie korekcijas koeficienti palielina atalgojumu, jāparedz samaksa ar atpakaļejošu spēku.
(4)
Ja jaunie korekcijas koeficienti samazina atalgojumu, jāparedz pārmaksātās summas atgūšana par laikposmu no 2004. gada 1. janvāra līdz šīs regulas spēkā stāšanās dienai.
(5)
Jāparedz, ka iespējamo pārmaksas atgūšanu var attiecināt ne vairāk kā uz vienu sešu mēnešu laikposmu pirms koeficientu noteikšanas lēmuma un ka pārmaksu var atgūt ne ilgāk kā divpadsmit mēnešu laikā, skaitot no minētā lēmuma spēkā stāšanās dienas, līdzīgi kā to korekcijas koeficientu gadījumā, ko Kopienā piemēro Eiropas Kopienu ierēdņu un citu darbinieku atalgojumam un pensijām,
IR PIEŅĒMUSI ŠO REGULU.
1. pants
No 2004. gada 1. janvāra trešās valstīs strādājošo Eiropas Kopienu ierēdņu atalgojumam, ko izmaksā darbavietas valsts valūtā, piemēro pielikumā noteiktos korekcijas koeficientus.
Atalgojuma aprēķināšanā piemēro valūtas maiņas kursu, ko izmanto Eiropas Savienības vispārējā budžeta izpildē mēnesī pirms šā panta pirmajā daļā norādītās dienas.
2. pants
1. Iestādes veic maksājumus ar atpakaļejošu spēku, ja pielikumā noteiktie korekcijas koeficienti palielina atalgojumu.
2. Iestādes ar atpakaļejošu spēku samazina atalgojumu, ja pielikumā noteikto korekcijas koeficientu dēļ tas ir samazinājies attiecībā uz laikposmu no 2004. gada 1. janvāra līdz šīs regulas spēkā stāšanās dienai.
Korekcijas ar atpakaļejošu spēku, kas ietver pārmaksātās summas atgūšanu, piemēro laikposmam, kas nepārsniedz sešus mēnešus pirms šīs regulas spēkā stāšanās dienas. Pārmaksu atgūst ne vairāk kā divpadsmit mēnešu laikā, skaitot no tās pašas dienas.
3. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 5. oktobrī

Labels: 10
9
5
15